તો આ બ્લોગ એટલે શું? બ્લોગમાં અને વેબસાઈટમાં શું ફેર? મૂળભૂત રીતે ‘વેબસાઈટ’ અને ‘બ્લોગ’માં ઘણો તફાવત છે. ખાસ કરીને ‘વેબસાઈટ’ એ જે તે સંસ્થાનું ઈન્ટરનેટ ઉપર વ્યવસાયિક સરનામું કે ઓળખ છે. વેબસાઈટ પર તે સંસ્થા પોતાના કારોબાર વિષે, પોતાની સેવાઓ કે પોતાની ઉત્પાદિત વસ્તુઓ વિષે માહિતી પૂરી પાડે છે. એ ઉપરાંત તેનો ઉપયોગ તે સેવાઓ કે ઉત્પાદન નાં વેચાણ માટે અને ગ્રાહકો જોડે સંપર્ક રાખવા માટે પણ કરવામાં આવે છે. ઈન્ટરનેટનાં શરૂઆતના સમયમાં, વ્યક્તિગત વેબસાઈટ્સ બનતી ન હતી. માત્ર કોમર્શિયલ કે ધંધાદારી કંપનીઓ વેબસાઈટ બનાવતી. ધીમે ધીમે ચેરિટેબલ સંસ્થાઓ, શાળા-યુનિવર્સિટીઓ, અખબારો અને વ્યક્તિગત વેબસાઈટ બનવા લાગી. ત્યારે પોતાની વેબસાઈટ ધરાવવી એ ઘણું ખર્ચાળ કામ હતું.